OR วิ่ง 3% โบรกฯชี้ Q4 ฟื้น รับยอดขายเพิ่ม ดันกำไรปีนี้แตะ 1.13 หมื่นลบ. เคาะเป้า 32 บ.
OR วิ่ง 3% โบรกฯชี้ Q4 ฟื้น รับเปิดปท. ดันกำไรปีนี้แตะ 1.13 หมื่นลบ. ทั้งธุรกิจน้ำมันและธุรกิจที่ไม่ใช่น้ำมันหนุน แนะนำ “ซื้อ” ราคาเป้าหมาย 32 บ.
27 ธ.ค. 2564

ผู้สื่อข่าวรายงานว่าวันนี้ (27 ธ.ค. 2564) ราคาหุ้นบริษัท ปตท. น้ำมันและการค้าปลีก จำกัด (มหาชน) หรือ OR ณ เวลา 15:59 น. อยู่ที่ระดับ 26.75 บาท เพิ่มขึ้น 0.75 บาท หรือ 2.88% โดยทำจุดสูงสุดที่ 27 บาท และทำจุดต่ำสุดที่ 26 บาท ด้วยมูลค่าการซื้อขาย 599.95 ล้านบาท

นางสาวสุพพตา ศรีสุข นักวิเคราะห์การลงทุนปัจจัยพื้นฐานด้านหลักทรัพย์ บล.บัวหลวง เปิดเผยว่า ผลการดำเนินงานของOR ในไตรมาส 4/2564 คาดจะฟื้นตัวอย่างแข็งแกร่ง ทั้งธุรกิจน้ำมันและธุรกิจที่ไม่ใช่น้ำมัน หลังคลายล็อกดาวน์ในประเทศไทย ทั้งนี้แม้ราคาน้ำมันได้ปรับตัวเพิ่มขึ้น แต่ด้วยในช่วงที่ผ่านมา OR ได้มีการแบ่งเบาภาระของผู้บริโภคด้วยการชะลอการขึ้นราคาขายปลีกน้ำมันดีเซล ทำให้กดดันต่อกำไรขั้นต้นของน้ำมัน แต่มองเป็นแค่ในระยะสั้นเท่านั้น โดยคาดว่ากำไรขั้นต้นน้ำมันต่อลิตรของ OR อาจอ่อนตัวลงเมื่อเทียบกับไตรมาสก่อนหน้า แต่คาดว่าปริมาณการขายจะสูงขึ้น และชดเชยผลกระทบดังกล่าวได้ ทำให้หนุนกำไรของธุรกิจน้ำมันในไตรมาส 4/2564 เติบโตดีกว่าไตรมาส 3/2564
สำหรับธุรกิจที่ไม่ใช่น้ำมัน ได้แก่ ร้านอาหารและเครื่องดื่ม, ร้านสะดวกซื้อ และพื้นที่ให้เช่า ก็ปรับตัวดีขึ้นต่อเนื่องจากไตรมาส 3/2564 โดยปริมาณการขยายของ Cafe Amazon เพิ่มขึ้น 20% ไปอยู่ที่ 72 ล้านแก้ว ในช่วงของการคลายล็อกดาวน์ และคาดว่าจะปรับตัวขึ้นอย่างต่อเนื่อง เนื่องจากเริ่มเข้าสู่ช่วงเทศกาลปีใหม่ ที่จะเกิดการเดินทางกลับภูมิลำเนากันมากขึ้น ทำให้เกิดการจับจ่ายใช้สอยภายในสถานีบริการน้ำมัน PTT Station โดยคาดกำไรจากธุรกิจที่ไม่ใช่น้ำมันจะสูงขึ้นเมื่อเทียบกับไตรมาสก่อนหน้า
อย่างไรก็ตามในปี 2564 คาดรายได้ของ OR จะอยู่ที่ 495,106 ล้านบาท และกำไรสุทธิอยู่ที่ 11,376 ล้านบาท เติบโตกว่าปีก่อน ขณะที่ในปี 2565 เบื้องต้นมองว่าจะฟื้นตัวดีขึ้น หลังผ่านจุดที่แย่ในปีนี้ไปแล้ว ซึ่งก็จะทำให้ปริมาณการขายน้ำมัน หรือธุรกิจที่ไม่ใช่น้ำมันปรับตัวดีขึ้น อีกทั้งบริษัทฯ ก็อยู่ระหว่างการเจรจาพันธมิตร เพื่อเข้าลงทุนในธุรกิจที่จะเข้ามาต่อยอดการเติบโตซึ่งเบื้องต้นก็คาดว่ามีอยู่อีกหลายราย และในปีหน้าก็น่าจะเห็นความชัดเจนได้
สำหรับการลงทุนมองว่า ด้วยราคาหุ้นปัจจุบันค่อนข้างน่าสนใจ หลังปรับตัวลงไปพอสมควรแล้ว ซึ่งสะท้อนผลกระทบในไตรมาส 2/2564 และไตรมาส 3/2564 โดยบล.บัวหลวง ยังคงแนะนำ “ซื้อ” ในราคาเป้าหมายที่ 32 บาทต่อหุ้น